ไฟแนนซ์ทูเดย์
โดย..ภูคา
25 ก.ย. 2558

โดย..ภูคา 
...ต้องจับตาฝีมือ สมคิด จาตุศรีพิทักษ์ รองนายกรัฐมนตรี ที่เมื่อวานนี้ได้เรียกแบงก์รัฐขนาดใหญ่ ทั้ง ออมสิน ธ.ก.ส. และเอสเอ็มอีแบงก์ เข้ามอบนโยบายเพื่อช่วยเหลือเกษตรกรที่ ธ.ก.ส. สำนักงานใหญ่  
งานนี้ได้ข่าวว่า ขอให้แบงก์รัฐร่วมมือกันปล่อยกู้เกษตรกรแบบไม่ต้องหวังแต่จะหารายได้ ที่สำคัญให้เคาะกรองเงินที่กำลังไหลบ่าเข้าสู่ชนบทหลายแสนล้านผ่านกองทุนหมู่บ้าน งบลงทุนขนาดเล็ก เงินตำบลละ 5 ล้าน และเงินสินเชื่อที่กำลังจะอัดเข้าไปใหม่ ไม่ให้เกิดความซ้ำซ้อนเพราะชาวบ้านยังไม่รู้จักวิธีการคัดกรองว่าควรจะใช้เงินอะไรก่อน ทั้งนี้เพราะไม่ต้องการให้เกิดปัญหาหนี้ครัวเรือนล้นภาคชนบท 
...สาลินี วังตาล งานล้นมือ เพราะตอนนี้เป็นประธานเอสเอ็มอีแบงก์ และเอ็มดี สสว. ทำให้ต้องเร่งสรรหากรรมการผู้จัดการเอสเอ็มอีแบงก์เพื่อมาผ่อนแรง แต่ สาลินี ยังแอบกังวลว่ารอบนี้ใครจะกล้ามาชิงสมัครกันแน่ สงสัยว่าคงต้องใช้วิธีให้ประธานทาบทามด้วยตัวเองแล้วละมั่ง